Waray-Waray News: Mga trabahohador ha panpubliko nga transportasyon makakabenepisyo tikang han rice subsidy program
Manila (14 November) -- Maabot 95,000 nga gudti an kita nga mga drayber ngan iba pa nga mga magtratrabaho ha panpubliko nga transportasyon en makakapahimulos tikang han rice subsidy program han administrasyon-Arroyo, pahayag han Malacaņang yana nga adlaw. Ilarum han kanan gobyerno Accelerated Hunger Mitigation Program (AHMP), P30 milyon han P1 bilyon nga ginpabukalas han Pangulo Gloria Macapagal-Arroyo hadton Nobyembre 7 en gin-alutaga para han programa pagsurapo han kagutom para hadton gudti an kita nga mga drayber ngan mga magtratrabaho ha panpubliko nga transportasyon pinaagi hin ayuda-pinansyal ? subsidiya ha bugas.
An Department of Social Welfare and Development (DSWD) amo an mag-iimplementar han programa nga mapapahimulsan hin maabot 475,000 nga mga miembro hin pamilya han mga drayber ngan iba pa nga mga magtratrabaho ha panpubliko nga transportasyon.
Han P1 bilyon nga alokasyon, P900 milyon en igpupondo han kanan Department of Agriculture (DA) programa panmalit hin bugas agud masiguro nga magin abelable ini ha barato nga mga presyo durante han Kapaskuhan ngan Bag-o nga Tuig.
Ginmandu-an han Pangulo an Department of Budget and Management (DBM) nga magbukalas hin kadugangan nga pondo agud maayudahan an nagpapadayon nga AHMP nga mga programa ngan mga proyekto para naman masurapo an kagutom para han nahibibilin nga hugna han tuig 2007.
Nahunahuna-an han gobyerno an programa ha subsidiya ha bugas para han sektor ha panpubliko nga trasportasyon ngan iba pa nga mga magtratrabaho agud malikayan en pag-umento ha pasahe kataliwan han paghitaas han presyo han gasolina ngan diesel ha pankalibutan nga panmalitan ha diri pa la maiha.
Gintagan duon han Pangulo nga "simboliko han aton abilidad pagtuman han aton saad paghatag hin pagkaon ngadto han mga kablas" an bugas. (PIA) [top]
war_Latn war_Latn war_Latn war_Latn war_Latn war_Latn war_Latn